ગુજરાતને પ્‍લાસ્‍ટીક ફ્રી અને ટોબેકો ફ્રી બનાવવાની જાહેરાત સરકારે રાજયના સ્‍થાપના દિન ૧લી મે ના રોજ કરી હતી પરંતુ આજદિન સુધી આ દિવસ આવ્‍યો નથી. જાહેરાત તો સારી છે પરંતુ તેનો અમલ કરવા માટે સરકાર પાસે મેનપાવર નથી. કોઇ વ્‍યક્‍તિ જાહેરમાં સિગારેટ પીવે છે તેને દંડનારની સત્તા વહેંચાયેલી નથી. પોલીસને આ કામ કરવું નથી, કારણ કે ખુદ પોલીસ આ ચૂંગાલમાં ફસાયેલી છે. પ્‍લાસ્‍ટીક ફ્રી ની આપણે વાતો કરીએ છીએ ત્‍યારે શું આપણે કાપડની થેલી લઇને શાકભાજી લેવા જઇએ છીએ. કરિયાણાની દુકાને પણ આપણે કોથળી માગીએ છીએ. ભલું થજો મહારાષ્ટ્રીય જનતાનું કે નવા વર્ષ- ગુડી પડવા ના દિવસે આખું મહારાષ્ટ્ર પ્‍લાસ્‍ટીક ફ્રી ઝોનમાં ફેરવાઇ ગયું છે. સરકારને તેનો અમલ કરતાં નાકે દમ આવી ગયો છે, કારણ કે પ્‍લાસ્‍ટીકના મેન્‍યુફેક્‍ચરર્સે આખા રાજયમાં સરકારના નિર્ણયનો વિરોધ અને પ્રદર્શનો કર્યા છે, તેમ છતાં મહારાષ્ટ્રની ભાજપ સરકાર મક્કમ છે. ગુજરાતની સરકાર મક્કમ હોવાની વાત તો દૂર રહી, સચિવાલયના પાર્કિંગ અને સેનિટેશન સિસ્‍ટમમાંથી પણ પ્‍લાસ્‍ટીક અને તમાકુનો કચરો દૂર કરાવી શકતી નથી. કહેવાની ઇચ્‍છા થાય કે- નિર્ણય લેવાની આપણામાં કેપેસિટી હોય તો, તેનો કડક અમલ કરાવવાની આપણી પાસે હિંમત હોવી જોઇએ.